Imtella' Frar 13, 2021 - Aġġornata 13 Ta' Frar, 2021 7:10am Rapport: Daphne Cassar Grupp ta' sewwieqa ta' muturi manifatturati aktar minn 45 sena ilu jiltaqgħu kull nhar ta' Sibt fi spirtu ta' ħbiberija u passjoni għall-muturi, u hekk jiċċelebraw it-tkomplija tat-tradizzjoni tal-klabb tal-muturi storiċi antiki li ilu mwaqqaf għal tletin sena. Iżda x'aspirazzjonijiet għandhom għall-futur, u xi jħassibhom? Għal dan il-grupp ta' sewwieqa tal-muturi antiki, il-mutur mhux biss passatemp imma simbolu ta' passjoni u identità. Jistqarru li mingħajru mhumiex l-istess. "Sa minn ċkuniti minn ta' ħmistax-il sena kont bil-muturi. Dak iż-żmien xkanaturi ħadt kemm il-darba, dak iż-żmien għax it-toroq dak iż-żmien ma kinux bħal tal-lum anki weġġgħali t-tfal u għadu bil-mutur u kulħadd jgħidli kif tibqa' ssuq il-mutur u hekk imma dik la tkun fid-demm." Il-membri tal-klabb tal-Muturi Storiċi Antiki huma sidien ta' muturi li manifatturati qabel l-1975. Fil-klabb hemm qrib is-sittin sewwieq li jiltaqgħu almenu darba fil-ġimgħa. Ġieli siefru bil-mutur Sqallija . . . u bejniethom hemm ħbiberija sinċiera, jaqsmu informazzjoni dwar l-preservazzjoni u l-manifattura ta' dawk li jqisu bħala t-teżori tagħhom. "Aħna nħobbu l-istess delizzju imma hemm ċertu minna nħobbu affarijiet differenti fl-istess delizzju hemm min iħobb il-mekkanika, hemm min iħobb il-vetturi antiki nnifishom, jien per eżempju nħobb il-mekkanika u l-muturi antiki tat-Tieni Gwerra kif għandi jiena…" Frans Galea Naudi għandu tmenin sena u beda jsuq il-mutur meta kellu erbgħin. Stqarr li s'issa, l-eta' mhix tostakolah. . . u xemx jew xita, ikun irid jirkeb il-mutur almenu darba f'ġimgħa. "Nagħmel kickstart ukoll inbati ħafna, imbagħad għandi t-tifel hawnhekk jgħini ħafna il-freedom li jkollok meta ssuq tħoss l-arja f'wiċċek". Stephen Zerafa jinkedd li fil-ġejjieni m'huwiex se jkun hemm biżżejjed interess fost ġenerazzjonijiet iżgħar fl-eta' għall-muturi antiki. Jispjega li din ix-xejra ma teżistix biss f'Malta iżda madwar id-dinja għaliex dan il-passatemp jirrikjedi investiment finanzjarju, paċenzja, dedikazzjoni. "Mhux daqshekk faċli tattira liż-żgħażagħ din hija problema f'ħafna clubs imma għandna xi ftit żgħazagħ interessati kulħadd hawnhekk jipprova jħajjar it-tfal tiegħu u nippruvaw nkomplu…" Qabel telqu għad-dawra tipika li jagħmlu kull nhar ta' Sibt mal-gżejjer Maltin, jistqarru li sa fejn hu possibli jixtiequ jibqgħu igawdu l-passjoni tagħhom bl-iżjed mod sigur.